Myšacie rozprávky na dobrú noc

Zuzana Roľková

Kde bolo tam bolo ...

Kde bolo tam bolo, bolo jedno myšacie mestečko. Žilo v ňom veľa myšiek. Mestečko bolo pekné. Cez deň tam stále svietilo slniečko a v noci na nebi žiarili hviezdičky.

Nikdy tam nebola nuda. Myšky chodili do školy a šantili v lesíku. Každý večer, keď sa na oblohe objavili prvé hviezdičky, sa všetky malé myšky stretávali na čistinke. Rozprávali si, čo zaujímavé v ten deň zažili.

Tak to bolo aj dnes večer. Dvanásť myšiakov a trinásť myšiek už netrpezlivo čaká, kto začne.

RASTÍK

Prvý sa postaví Rastík. Je to veľmi neposedný myšiak. Stále behá po lúke. Naháňa motýle, jašteričky a túla sa po lesných chodníčkoch. Aj keď je ešte malý, nikdy sa nebojí. Rád sa predvádza pred ostatnými myškami. Chce byť všade prvý a vo všetkom najlepší. Dnes tomu nie je inak.

Keď myšky nastražia ušká, začne rozprávať:

„Keď som sa dnes prechádzal po lese, uvidel som zvláštne zvieratko.“

Malo špicatý noštek,

malé očká,

pichliačiky na chrbte.

Čo myslíte, kamaráti, čo to bolo?

(JEŽKO)

Ježko cez deň najradšej spáva vo svojom domčeku z machu a lístia. V noci zasa chodí na prechádzky.

Najradšej si pomaškrtí na dážďovkách a chrobáčikoch. Keď sa bojí, stočí sa do pichľavej guľky. Celú zimu prespí a hráva sa v kope sena.

BETKA

Potom sa postaví malá myška Betka. Tiež zažila niečo zaujímavé. Ráno keď otvorila okno, niečo vletelo do jej izbičky. Ukradlo jej ligotavý náramok, ktorý mala na stole a vyletelo von. Betka utekala k oknu, či zlodeja ešte niekde nezazrie. Najskôr ho nevedela nájsť a potom ho zrazu uvidela. Sedel na neďalekom strome.

Mal dlhý zobáčik

a čierno-biele perie.

Malé myšky rozmýšľajú čo to môže byť ...

Poradíte im detičky?

(STRAKA)

Betka sa o strake učila v škole. Strake sa páčia ligotavé veci. Sú to pre ňu poklady. Ukladá si ich do hniezda a potom sa s nimi pýši.

„A čo sa stalo s tvojim náramkom?“, pýtali sa myšky. S mamkou sme sa vybrali k jej hniezdu. Poprosili sme, aby mi náramok vrátila. Straka bola stará a dobre nevidela. Nevedela, že náramok je môj. Hneď, ako to zistila, náramok mi vrátila.

DANKA A KAJKO

Danka a Kajko sú dvojičky. Každý z nich má rád niečo iné. Danka je zvedavá a rada objavuje svet.

Kajko je utiahnutý a rád číta knižky.

Myšky ich dobre poznajú. Vždy keď niečo objavia, je to obrovský zážitok. Dnes sa rozhodli, že porozprávajú svoje najnovšie dobrodružstvo. Je o zvieratku, ktoré stretli, keď si púšťali šarkanov.

Malo kučeravú srsť

a pripomínalo obláčiky s nožičkami.

(OVEČKA)

Na lúke je ich veľa. Pasú sa na zelenej tráve a užívajú si slnko. S Dankou a Kajkom majú veľa spoločného. Sú plaché ako Kajko, zvedavé ako Danka a veľmi radi sa hrajú. Nikdy sa netúlajú samé. Sú vždy spolu ako jedna veľká rodina. Na krku nosia velikánske zvonce, ktorými hrajú krásnu pesničku. Na jar si nechajú ostrihať kožuštek a z ich mliečka si vyrábame syry. Spávajú spolu v košiari, kde sú v bezpečí pred vlkmi a medveďmi.

Vážení čtenáři, právě jste dočetli ukázku z knihy Myšacie rozprávky na dobrú noc.
Pokud se Vám líbila, celou knihu si můžete zakoupit v našem e-shopu.